Det er ”grotesk”, ”vanvittigt”, og justitsminister Søren Pape Poulsen (K) er med egne ord ”rasende”.

Den seneste tids optrapning af bandekonflikten i København og andre dele af landet med en række skudepisoder til følge gør, at regeringen nu fremlægger en pakke med 12 nye initiativer.

- De mange skyderier vidner om, at vi står i en meget alvorlig situation. Både som borger og justitsminister må jeg sige, at vi skal skrue på alle de håndtag, der kan skrues på, for at øge det i forvejen massive pres på banderne, siger Søren Pape Poulsen.

Læs også : Regeringen vil indsætte soldater til bevogtning: Skal aflaste politiet i bandekonflikt

Regeringen vil blandt andet ansætte cirka 25 personer i politiet med speciale i kryptering og behandling af digitale spor samt cirka 25 personer til forebyggende arbejde i ”særligt udsatte områder”.

Flere ansatte i politiet og skærpet straf

Derudover vil regeringen lade militæret overtage dele af politiets aktuelle opgaver med blandt andet grænsekontrol, så politiet på den måde får frigjort kræfter til indsatsen mod banderne.

Læs også : Regeringen: Alle skudsikre veste skal registreres hos politiet

Flere af initiativerne i regeringens udspil har allerede været fremme. Det drejer sig blandt andet om oprettelsen af en mobil nærpolitistation på Nørrebro i København, ligesom justitsministeren har bedt Rigsadvokaten undersøge muligheden for ved dom at forbyde banden Loyal to Familia.

Derudover lægger regeringen op til at skærpe straffen for at trusler mod vidner og hærværk mod overvågningskameraer i udsatte boligområder.

Justitsministeren understreger, at regeringens udspil skal ses i forlængelse af den bandepakke, der indeholder i alt 35 initiativer, og som for nylig trådte i kraft.